Jong man sterf in fratsongeluk op plaasArno Taljaard. Foto: Facebook Jopie Taljaard (18), Arno se broer, het aan Maroela Media gesê die voorval het omstreeks 15:00 op die plaas Mooitoekoms sowat 30 km buite die dorp plaasgevind. “Hy en ander werkers het saadwaens gelaai en dit toe aan ŉ trekker gehaak. Arno het nie geweet van die ketting tussen die twee waens nie en het vir die bestuurder gewys als is reg, hy kan maar ry.” Volgens Taljaard het die twee waens na mekaar toe geskiet met die wegtrek. “Arno het tussen die twee waens beland. Hy het nog gelewe. Hy het aan sy rug en borskas gevat. Hulle het met hom na die hospitaal in Welkom gehaas. Die ambulans is reeds ontbied en het hulle op pad gekry. My broer was toe klaar dood.” Arno het einde Desember op die plaas begin werk en wou ondervinding opdoen voordat hy in Noord-Dakota in die VSA sou gaan boer. “My broer was baie lief vir rugby en boerdery. Hy was ŉ baie nederige mens. Hy het so baie vir ander omgegee en sou sy laaste sent vir iemand anders gee. Hy het ander altyd bo homself gestel.” Die Hoërskool Bultfontein waar Arno matrikuleer het, het intussen gesê hy het met leedwese van die oudleerder se dood kennis geneem. “Bulties dra sy familie in hierdie tyd van beproewing aan ons hemelse Vader op.” Die Bloem Rugby-akademie het intussen ook hulde gebring aan Arno wat voorheen daar rugby gespeel het. “Mag die Here julle krag gee en troos. Ons gebede is met julle.” Benewens sy broer laat Arno ook sy ouer suster, Thia, en sy ouers, Johan en Hantie, agter. Arno word Vrydag om 11:00 uit die NG kerk Bultfontein-Oos begrawe.